Ísak Jasonarson skrifarsunnudaginn 11. ágúst 2019 kl. 22:09 PGA : Reed sigraði á Northern Trust mótinu Bandaríkjamaðurinn Patrick Reed sigraði á Northern Trust mótinu sem fór fram um helgina á PGA mótaröðinni í golfi . Reed lék hringina fjóra á 16 höggum undir pari og varð að lokum höggi á undan Abraham Ancer sem varð annar . Reed var með forystu eftir þrjá hringi í mótinu en var búinn að missa hana til Jon Rahm þegar nokkrar holur voru eftir af mótinu . Rahm fékk hins vegar skolla á 14. og 15. holu á meðan Reed gaf í og fékk fugl á 14. og 16. holu . Að lokum átti Reed tæplega eins metra pútt eftir fyrir sigri sem fór í miðja holu . Með sigrinum er Reed kominn upp í 2. sæti FedEx stigalistans þegar tvö mót eru eftir af tímabilinu . Brooks Koepka er enn í efsta sætinu en hann endaði í 30. sæti í móti helgarinnar . Næsta mót PGA mótaraðarinnar er BMW meistaramótið þar sem 70 efstu kylfingar stigalistans berjast um 30 laus sæti á lokamótinu , TOUR Championship .